Сингидунум, изложба, Јелена Тијанић Савић, септембар 2023.
Сва моја лица

Иако медицина има и даље безброј недоумица у вези са тим како мозак функционише, уметници са лакоћом могу да прикажу оно што осећају. Пред нама је циклус слика и акврелисаних цртежа Јелене Тијанић Савић, која је кроз женске портрете представила своја осећања и свакодневне мисли, али се у њима свако од нас може пронаћи и препознати. 
Девојка дуге и валовите косе, затворених очију буди се са блаженим мислима на свој дом и сећањима на зелена поља, шуме, дрвене куће свог детињства и села Шљививице надомак Ужица. Корени јаки, чврсто су испреплетани тамо где нам је очевина. Међутим, у трену је невољно прене туга за вољенима којих више нема, чело се набере до бола, руке се ухвате грчевито за главу, уста се стисну да не би вриштала. Ту је и неизоставна брига за неизвесно сутра која је толико јака да се јавља осећај тежине као да се све стење овог света обрушило на њену главу. Немир ипак одагнају љубав, срећа, радост живљења, емоције које ће сву тежину да отерају јер лепота је свуда око нас. Треба је наћи у малим стварима, у бескрајном плаветнилу мора, дубоким океанима, бисерним шкољкама, мирисним зеленим пољима, топлом породичном дому, звезданом небу и летњим, топлим планинским ноћима. Преиспитивање самог себе је самоупознавање и каква год да је емоција присутна треба је осетити, спознати и прихватити. Владета Јеротић је говорио: „Човек мора да зна да се увуче у себе као корњача. Нема ниједне дужности за пробуђене људе, осим ове, тражити самога себе, постати чврст у себи, напипати властити пут који води унапред, куда год било да води. А то значи да никада нећеш упознати туђу душу, ако прво не знаш своју.“

У изложеним радовима Јелена највећу пажњу посвећује цртежу желећи да јасно представи израз лица и емоцију, јер оловка даје структуру самог лика. Бојом оживљава своје портрете и чини их да буду топли, полетни и разиграни. На сликама се појављују и мотиви попут јајета, гнезда, куће, који јасно упућују на јаку везу уметнице са својим коренима, рађањем, детињством, топлином дома. Тиме истиче важност чувања традиције и породичних вредности. Акварели у комбинацији са цртежом дају сликама прозрачност, лакоћу, али и ону јаку, чврсту и сигурну линују коју оставља срце графита. Комбиновање две врсте медија је свесно рађено, где је оловка увек онај део личности који нас враћа у детињство, у ранији живот, односно на оно што нас држи – на темељ.

Циљ ових слика је да дотакну наше емоције, подстакну машту и пробуде подсвест. Интеракција са уметничким делом је увек жеља сваког уметника јер уметност не може да постоји без посматрача. Уметност утиче на човекову унутрашњу природу, преображава личност и чини је богатијом. Портрет је на овој изложби главни носилац догађаја који је у комуникацији са светом и допушта сваком да се препозна или осети у себи неко од ових осећања – од чежње, бола, немира, туге, љутње, бриге, али да нас увек враћа на то да у уметности пронађемо само срећу, спокој, љубав и радост. 

